Gedagte vir die dag:  Ek weet, want ek ken Hom     Foto: pixabay.com Skaars het ek na Hom geroep, of daar was reeds ’n loflied op my lippe. (Psalm 66:17) Die psalmskrywer sê dat hy tot God geroep het, maar dat hy terselfdertyd sy loflied gereed (letterlik “onder my tong”) gehad het. Sy lof het sy gebed sommer dadelik opgevolg. Dit gaan nie hier oor die feit dat sy gebed dadelik verhoor is, dat hy dit kon sien en God toe daaroor kon loof nie. Nee, hy loof sy God by voorbaat – in geloof prys hy Hom. Hy ken sy God en hy weet hy kan sy God vertrou. Hy loof sy God oor wat Hy gaan doen, en ook sommer vir wie Hy is. Daar is ons les! As ons ons God leer ken, sal ons leer dat Hy te alle tye betroubaar en goed is, dat Hy ons saak te alle tye goed bestuur, dat Hy te alle tye die beste weet. Het jy ’n versoek, ’n behoefte? Bid dit en loof die Here sommer daarmee saam vir die uitkoms! Altyd getroue Here, ek laat my behoefte nou by U. Ek vertrou U, want ek ken U. Amen.